নোটবন্দির এক বছর পরেও স্বাভাবিক হয়নি কাবুলিওয়ালাদের সুদের ব্যবসা। সেই কারণে অনেকেই ফিরে গিয়েছেন তাঁদের মুলুক আফগানিস্তানে। যাঁরা শহরে এখনও রয়েছেন, তাঁদের একাংশ অন্য ব্যবসায় উদ্যোগী।
মধ্য কলকাতার চাঁদনি চক এলাকার কয়েকজন কাবুলিওয়ালার (নামপ্রকাশে অনিচ্ছুক) অভিযোগ, গত বছর নভেম্বরে হঠাৎ করে ৫০০ এবং ১০০০ টাকার নোট বন্ধ হয়ে যাওয়ায় তাঁরা সবচেয়ে বেশি সমস্যায় পড়েছিলেন। তার আগে তাঁরা যেসব ব্যক্তিকে টাকা ধার দিয়েছিলেন, নোটবন্দির জেরে তাঁরা সেই টাকার অনেকাংশই ফেরত পাননি। পরে অনেকে টাকা ফেরত দিলেও বাড়তি সুদ দেননি। ফলে ক্ষতির মুখে পড়তে হয়েছে কাবুলিওয়ালাদের।
এই পরিস্থিতিতে তাঁদের অনেকেই বড়বাজার এলাকায় কাপড়ের ব্যবসা শুরু করেছেন। কেউ বা ফিরে গিয়েছেন আফগানিস্তানে। ফোরাম অফ ট্রেডার্স অ্যাসোসিয়েশনের পশ্চিমবঙ্গ শাখার সাধারণ সম্পাদক রবীন্দ্রনাথ কোলে বলেন, ‘‘আমাদের মতো ছোট কারবারিরা অনেক সময়েই কাবুলিওয়ালার কাছ থেকে চড়া সুদে টাকা ধার নেন এবং পরে তা শোধও করে দেন। কিন্তু গতবার আচমকা নোটবাতিল হওয়ায় সেই টাকা সময়মতো শোধ করতে পারেননি অনেকে। ফলে, তাঁরাও অসুবিধায় পড়েছেন। ব্যবসা মার খেয়েছে।’’ 
ব্যবসায়ীদের একাংশের মতে, বর্তমানে অবস্থা কিছুটা ভাল হলেও সেই ঘাটতি থেকেই গিয়েছে। রাতারাতি নোট উধাও হয়ে যাওয়ার ফলে অনেকেই পুরনো টাকা ব্যবহার করতে পারেননি। পরে ব্যাঙ্ক এবং ডাকঘরের মাধ্যমে নতুন টাকা পেলেও তা পরিমাণ ছিল সীমিত। ফলে ব্যবসায়ীদের একাংশ সময়মতো মূলধন লগ্নি করতে পারেননি। অন্যদিকে, ধারের অর্থও সময়মতো ফেরত না দেওয়ায় পরবর্তীকালে সেই বোঝাও বেড়ে গিয়েছে। যাঁরা ধার দিয়েছেন তাঁরাও নগদ টাকার অভাবে সমস্যায় পড়েছেন।